b'\n_START_ARTICLE_\nVita Zupan\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nVita Zupan\xc4\x8di\xc4\x8d (v krstni knjigi Ur\xc5\xa1a), je v letih 1883\xe2\x80\x931887 obiskovala u\xc4\x8ditelji\xc5\xa1\xc4\x8de v Ljubljani, nato u\xc4\x8dila na osnovnih \xc5\xa1olah v Lo\xc5\xa1kem Potoku in Metliki (1890\xe2\x80\x931892). Od 1902 je bila surdopedagoginja (surdopedagog je specialni pedagog za slu\xc5\xa1no prizadete) v ljubljanski gluhonemnici. Vsa leta se je strokovno izobra\xc5\xbeevala v raznih zavodih, ustanovah in bolni\xc5\xa1nicah za gluhoneme v takratni Avstriji. Leta 1925 je bila upokojena. Zupan\xc4\x8di\xc4\x8deva je bila ve\xc4\x8dstransko izobra\xc5\xbeena, natan\xc4\x8dna in vestna pri pouku in vzgoji, imela je odli\xc4\x8dne pedago\xc5\xa1ke uspehe. Delovala je pri Dru\xc5\xa1tvu u\xc4\x8diteljic in Slovenski \xc5\xa1olski matici, sodelovala pri ustanovitvi Podpornega dru\xc5\xa1tva za gluhonemo mladino (1931\xe2\x80\x931940 blagajni\xc4\x8darka; v letih 1935\xe2\x80\x931941 je v okviru dru\xc5\xa1tva deloval Sklad Vite Zupan\xc4\x8di\xc4\x8d). Po njej se imenuje kulturno umetni\xc5\xa1ko dru\xc5\xa1tvo gluhih (deluje v Ljubljani od 1935)._NEWLINE_Napisala je strokovne \xc4\x8dlanke U\xc4\x8diteljica in narodna zavest (1905), Na\xc5\xa1a gluha dekleta (40 let gluhonemnice v Ljubljani, 1940) ter ve\xc4\x8d drugih \xc4\x8dlankov o delu z gluho mladino in v soavtorstvu sestavila Berilo za gluhoneme otroke 3. in 4. \xc5\xa1olsko leto (1921)._NEWLINE_Bila je \xc4\x8dlanica Splo\xc5\xa1nega slovenskega \xc5\xbeenskega dru\xc5\xa1tva.'